પલળ્યાં પછી ઘરે આવો એટલે શરદી થઇ જાય છે, છીંકો શરૂ થઇ જાય છે, વરસાદના પાણીના કારણે શરીર પર ખંજવાળ પણ આવવા લાગે છે. અને બહારથી પલળીને આવો એટલે કકડીને ભૂખ લાગવા લાગે છે. વરસાદમાં યુવતીઓને ખૂબ મુશ્કેલી થાય છે. વરસાદમાં પલળ્યા હોય અને એમાં પણ બહાર જવાનું હોય ત્યારે મુશ્કેલી થાય છે. ત્યારે વરસાદમાં પલળો ત્યારે સૌથી પહેલાં આવીને ગરમ પાણીએ નાહી લો અને જો નાહવું ન હોય તો એન્ટિ-બેક્ટેરિયલ સાબુથી હાથપગ ઘસીને સાફ કરો. જો વાળ પણ ભીના થયા હોય તો એને હૂંફાળા પાણીથી સાફ કરી લો. શરીર અને વાળ બંને એકદમ ડ્રાય કરી દો. કપડાં થોડા પણ ભીના હોય તો ચલાવી ન લેવું, ભીના કપડા પહેરવાનું ટાળો. ખાસ કરીને તમારા પગની કાળજી લો. જે લોકોને રોજ પાણીમાં વધુ પડતું રહેવુ પડે છે, વરસાદમાં વધુ ચાલવું પડતુ હોય છે એના પગ ઠંડા પડી જતાં હોય છે. આવા લોકો એવરેજમાં વધુ થાકી જાય છે. આવી પરિસ્થિતિમાં ઘરે આવી હૂંફાળા પાણીમાં મીઠું નાખીને થોડીવાર માટે પગ બોળી રાખો. આનાથી બેક્ટેરિયા પણ દૂર થશે અને પગને પણ રાહત થશે.